Tab ek dien djab Jiesoe oesabke sanghe bhodjan karat raha,
tab bolies:
„Ham toelogse Pieta Parmeswar ke waada ke biese me batailie hai.
Toelog Jeroesaalem sahar me agoriehe djab talak ie waada na poera hoi.
Ohie se sahar tjhorke na djaihe.
Ab dher dien na rahie gail hai kie toelog Pawietr Aatma se dopoe karal djaihe.
Johaanas paanie se dopoe karat raha,
bakie ham toelogke Pawietr Aatma se dopoe karab.”
Ek dien djab Jiesoe phien aapan tjela log ke sanghe raha,
tab oesab poetjhies:
„Prabhoe djie,
aap ab Israel ke raadja banieho?”
Tab oe bolies:
„Toelogke ie djaane ke kaam na hai.
Ie Pieta Parmeswar ke haath me hai.
Bakie djab Pawietr Aatma toelogke oeppar aai,
tab toelogke saktie mieliega hamaar baare me gawaahie dewe ke.
Tab toelog Jeroesaalem sahar me,
Joedea aur Saamaaria diehaat bhar me,
aur doenia ke tjaaro kona talak partjaar kariehe.”
Tab djab oe batiaai tjoekal raha,
tab tjela log dekhies kie Jiesoe oeppar dja hai.
Bas ek toekkara baadar oke aar kar leis aur oesab oke na dekh paais.
Tab djab oesab oeppar takte raha,
tab atjakke me doeigo aadmie oeddjar kapra pahienke oesabke paas thara hoi gail.
Oesab bolies:
„Gaalielea diehaat waalan,
toelog kaahe ke oeppar taake hai?
Jiesoe toelogke bietj me se swarag me lewal gail hai.
Djaise toelog oke swarag ke or djaat dekhle,
oisane oe phien lautke aaiga.”